钦定古今图书集成/明伦汇编/皇极典/第166卷 > 《谒汉庙诗》唐·李百药
## 钦定古今图书集成/明伦汇编/皇极典/第166卷 > 《谒汉庙诗》唐·李百药

纂尧灵命启，灭楚闰馀终。飞名膺帝箓，汎迹韫神功。
瑞气朝浮砀，祥符夜告丰。抑扬驾人杰，咤叱掩时雄。
缔构三灵改，经纶五纬同。干戈革宇内，声教尽寰中。
运谢年逾远，魂归道未穷。树碑留故邑，抗殿表祠宫。
沐兰祈泗上，谒帝动深衷。英威肃如在，文物杳成空。
竹皮聚寒径，枌社落霜丛。萧索阴云晚，长川起大风。